Vážené dotknuté osoby,

Prevádzkovateľ – Základná škola Spišský Štiavnik, IČO: 37785681, ktorý spracúva osobné údaje, je povinný plniť si povinnosti, ktoré mu ustanovujú právne predpisy vzťahujúce sa na ochranu osobných údajov. Medzi tieto právne predpisy patrí najmä, ale nielen NARIADENIE EURÓPSKEHO PARLAMENTU A RADY (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a Zákon č. 18/2018 Z. z. o ochrane osobných údajov a o zmene a doplnení niektorých zákonov (ďalej len ako „Zákon“).

V súvislosti s vyššie uvedeným došlo zo strany detí, ktoré nadobudli plnoletosť, resp. zákonných zástupcov maloletých detí k podpísaniu súhlasu so spracovaním osobných údajov.

Súčasťou dokumentu **,,súhlas so spracúvaním osobných údajov“** boli aj nasledovné body:

1. ***Súhlasím / Nesúhlasím*** *s uskladnením* ***kópie zdravotného preukazu*** *žiaka, ktorá je nevyhnutná pri poskytovaní prvej pomoci žiakovi v škole počas vyučovacieho procesu i mimo školy na výletoch, exkurziách, súťažiach a iných školských podujatiach;*
2. ***Súhlasím / Nesúhlasím*** *so zverejňovaním fotografie, mena, priezviska, triedy, roku štúdia žiaka pri zverejňovaní na tablách;*
3. ***Súhlasím / Nesúhlasím*** *so zverejňovaním mena, priezviska a triedy žiaka na webovej stránke školy, na dverách a nástenkách v priestoroch školy;*

Berúc do úvahy skutočnosť, že aplikačná prax potvrdená Úradom na ochranu osobných údajov SR preukázala, že na spracovateľské činnosti prevádzkovateľa uvedené v bode 1. a 2. súhlasu so spracovaním osobných údajov sa súhlas dotknutej osoby nevyžaduje, prevádzkovateľ týmto vyhlasuje, že na predmetný bod súhlasu so spracovaním osobných údajov **nebude prihliadať.**

Aplikačná prax Úradu na ochranu osobných údajov SR rovnako potvrdila, že na zverejňovanie osobných údajov žiakov v rozsahu: meno, priezvisko a trieda na dverách a nástenkách v priestoroch školy súhlas so spracúvaním osobných údajov potrebný nie je. **To znamená, že v platnosti ostáva len súhlas so spracúvaním osobných údajov žiakov pokiaľ ide o ich zverejňovanie na webovom sídle školy.**

V .....Spišskom Štiavniku............, dňa .........21.10.2020.............................

**Mgr. Mária Martinková**

podpis štatutára

**Právne odôvodnenie**

ad1)***Súhlasím / Nesúhlasím*** *s uskladnením* ***kópie zdravotného preukazu*** *žiaka, ktorá je nevyhnutná pri poskytovaní prvej pomoci žiakovi v škole počas vyučovacieho procesu i mimo školy na výletoch, exkurziách, súťažiach a iných školských podujatiach;*

Aplikačná prax potvrdená Úradom na ochranu osobných údajov SR preukázala, že prevádzkovatelia nie sú oprávnení vyhotovovať a uskladňovať kópie zdravotného preukazu žiaka, nakoľko nedisponujú relevantným právnym základom. Škola, v postavení prevádzkovateľa, má v zmysle ust. § 11 ods. 6 písm. a) zákona č. 245/2008 Z. z. oprávnenie spracúvať osobné údaje žiakov v rozsahu:

1. meno a priezvisko,
2. dátum a miesto narodenia,
3. adresa trvalého pobytu alebo adresa miesta, kde sa dieťa alebo žiak obvykle zdržiava, ak sa nezdržiava na adrese trvalého pobytu,
4. rodné číslo,
5. štátna príslušnosť,
6. národnosť,
7. fyzického zdravia a duševného zdravia,
8. mentálnej úrovne vrátane výsledkov pedagogicko-psychologickej a špeciálnopedagogickej diagnostiky.

Z uvedeného vyplýva, že školy sú oprávnené spracúvať všetky vyššie uvedené osobné údaje detí a žiakov, a to na základe článku 6 ods. 1 písm. e) všeobecného nariadenie o ochrane údajov - *,,spracúvanie je nevyhnutné na splnenie úlohy realizovanej vo verejnom záujme alebo pri výkone verejnej moci zverenej prevádzkovateľovi“*. To ale neznamená, že školy môžu vyhotovovať kópie zdravotného preukazu. Pokiaľ škola potrebuje napríklad v rámci školskej akcie zdravotný preukaz dieťaťa alebo žiaka, má právo požadovať originál zdravotného preukazu, a to na právnom základe, ktorým je článok 6 ods. 1 písm. d) všeobecného nariadenie o ochrane údajov - ,,*spracúvanie je nevyhnutné, aby sa ochránili životne dôležité záujmy dotknutej osoby alebo inej fyzickej osoby“.*

ad2) ***Súhlasím / Nesúhlasím*** *so zverejňovaním fotografie, mena, priezviska, triedy, roku štúdia žiaka pri zverejňovaní na tablách;*

Aplikačná prax potvrdená Úradom na ochranu osobných údajov SR preukázala, že na spracúvanie osobných údajov žiakov v rozsahu fotografia, meno, priezvisko, triedy, roku štúdia za účelom ich zverejňovanie na tablách, nie je potrebný súhlas dotknutej osoby. Právnym základom spracúvania uvedených osobných údajov je ust. § 78 zákona č. 18/2018 Z. z. o ochrane osobných údajov a o zmene a doplnení niektorých zákonov. Účel spracúvania možno subsumovať pod historický účel.

*ad3)* ***Súhlasím / Nesúhlasím*** *so zverejňovaním mena, priezviska a triedy žiaka na webovej stránke školy, na dverách a nástenkách v priestoroch školy;*

Aplikačná prax potvrdená Úradom na ochranu osobných údajov SR preukázala, že prevádzkovatelia, ktorí majú status škôl a školských zariadení môžu vo svojich vnútorných priestoroch uverejňovať osobné údaje detí. V danom prípade možno účel spracúvania osobných údajov vymedziť ako propagáciu prevádzkovateľa. Právnym základom spracúvania osobných údajov je teda článok 6 ods. 1 písm. f) všeobecného nariadenie o ochrane údajov - ,,*spracúvanie je nevyhnutné na účely oprávnených záujmov, ktoré sleduje prevádzkovateľ alebo tretia strana, s výnimkou prípadov, keď nad takýmito záujmami prevažujú záujmy alebo základné práva a slobody dotknutej osoby, ktoré si vyžadujú ochranu osobných údajov, najmä ak je dotknutou osobu dieťa.“*

Avšak, pre prípad zverejnenia uvedených osobných údajov na webovej stránke, je prevádzkovateľ naďalej povinný vyžiadať si súhlas so spracúvaním osobných od dotknutých osôb. Z tohto dôvodu zostáva súhlas so spracúvaním osobných údajov na daný účel nedotknutý.